Helpmekaarplan van R3,5 miljard vir AfrikanersFlip Buys, voorsitter van die Solidariteit Beweging Foto: Reint Dykema, Solidariteit Die Solidariteit Beweging gaan eerskomende Saterdag tydens sy toekomsberaad die Helpmekaarplan van R3,5 miljard bekend maak. Dié plan sal oor die volgende vyf jaar in werking gestel word. Die gemeenskapsplan sluit die uitbou van Akademia tot ’n groot, nuwe Afrikaanse privaat universiteit; miljoene rande se studiehulp aan Afrikaanse studente; ŉ taalsentrum, planne vir gemeenskapsveiligheid; goeie werkgeleenthede; armoedeverligting; tegniese opleiding; Afrikaanse gemeenskapsmedia; erfenisbewaring en geskiedenisprojekte; en talle ander projekte in. “Die belegging van R3,5 miljard is waarskynlik die grootste burgerlike belegging nóg in die Afrikaner-kultuurgemeenskap en in die Afrikaanse taalgemeenskap. Die doel van die plan is om ŉ toekoms te skep waarin ons en ons kinders vry, veilig en voorspoedig aan die suidpunt van Afrika kan leef. Die krag van die plan lê daarin dat ons gaan doen wat ons sê. Dit is nie ŉ droom nie, maar ŉ plan. Ons gaan nêrens heen nie, daarom neem ons self verantwoordelikheid om ŉ toekoms hier te skep. Die kerngedagte van ons plan is selfstandigheid. Ons het lankal agtergekom dat ons nie op die staat kan vertrou om ŉ toekoms vir ons te skep nie. Ons moet self verantwoordelikheid daarvoor aanvaar,” het Flip Buys, voorsitter van die Solidariteit Beweging, gesê. Die Solidariteit Beweging bestaan uit 18 verskillende instellings wat onder meer insluit die vakbond Solidariteit, AfriForum, Solidariteit Helpende Hand, die FAK, Akademia, Maroela Media, Sol-Tech en verskeie finansiële instellings. Volgens Buys was daar die afgelope eeu twee groot kapitaalmobiliseringsprojekte onder Afrikaners. Die eerste was die destydse Helpmekaar-beweging, en groot instellings soos Sanlam en Santam het in die gees van Helpmekaar ontstaan. Die tweede was die Reddingsdaadbond van 1939 waaruit Federale Volksbeleggings voortgespruit het. Albei pogings was reaksies op ŉ bestaanskrisis van Afrikaners. “Ons sien die Solidariteit Beweging-plan as die derde groot kapitaalmobiliseringsprojek,” het Buys gesê. Die plan word nie gefinansier deur groot staatsfondse of bemagtigingstransaksies nie, maar deur die klein bydraes van gewone mense. Daar word reeds elke maand bydraes deur die sowat 320 000 lede van Solidariteit, AfriForum, Solidariteit Helpende Hand en die FAK gemaak. Hierdie getal behoort oor die volgende vyf jaar tot meer as 500 000 aan te groei. Hierdie klein bydraes van mense maak die grootste deel van die plan se finansiering uit. Die grootste deel van die vakbond Solidariteit se begroting gaan bestee word aan nuwe metodes om goeie werkgeleenthede vir sy lede te verseker en dit sluit opleiding in. Goot beleggings gaan in die ontwikkeling van nuwe elektroniese metodes gemaak word om mense te help om ŉ goeie werk te kry en te behou. Solidariteit se Finansiëledienste-maatskappy en die Virseker Trust dra reeds R13 miljoen per jaar tot die plan se begroting by en daar word beplan om dit oor die volgende vyf jaar te verdubbel. Die Solidariteit Helpende Hand het reeds 4 500 studente teen ŉ bedrag van R73 miljoen gehelp om te studeer en beplan om sy studiefonds teen 2020 tot R160 miljoen uit te bou. Solidariteit het ook pas ŉ nuwe kampus vir Akademia gekoop en daar word beplan om teen 2020 die geriewe vir ŉ Afrikaanse kampus, waar verskeie tersiêre instellings gehuisves sal word, radikaal uit te brei. Die tegniese kollege, Sol-Tech, gaan ook uitgebou word om 1 500 ambagslui per jaar op te lei. AfriForum beplan om tot 2020 minstens R735 miljoen in gemeenskappe te belê wat veiligheidstrukture, hulp met verval van munisipale dienste, hulp aan skole en verskeie ander burgerlike projekte sal insluit. Elke Solidariteit-lid dra ook R10 per maand by tot die Solidariteit Boufonds. Die bedrag wat hieruit gemobiliseer word, beloop sowat R16 miljoen per jaar. Verskeie van die projekte in die Solidariteit Beweging se plan word uit die Boufonds gefinansier. Solidariteit beplan ook om miljoene rande se hofaksies en internasionale veldtogte teen rassekwotas in die loop van die volgende vyf jaar te voer. Dit word moontlik gemaak deur duisende mense se maandelikse debietorderbydraes. Nog instellings wat deur die plan ondersteun word, is die FAK, Pretoria FM, die Erfenisstigting en Kraal Uitgewers. ’n Internetmuseum vir Afrikanergeskiedenis en lesplanne vir Afrikanergeskiedenis, wat aanvullend tot die skoolkurrikulum sal wees, gaan ook ontwikkel word. Die plan maak ook voorsiening vir die bevordering van Afrikaans in alle sektore van die samelewing. ŉ Omvattende taalsentrum met miljoene rande se projekte om Afrikaans te bevorder is ook deel van die plan. Ander bronne waaruit die begroting van die Solidariteit Beweging se plan gefinansier word, is skenkings, bemakings, bestaande trusts en sake-onderhandelinge. “Die Toekomsberaad van 10 Oktober gaan ŉ historiese geleentheid wees. Die Toekomsberaad volg die Solidariteit Beweging se Krisisberaad van 5 Mei op. By die Krisisberaad is verskeie mosies aanvaar wat in planne omgesit moes word. Meer as 1 000 insette is vanaf die publiek ontvang en 20 werkspanne het drie maande lank gewerk om die Solidariteit Beweging-plan te finaliseer. Ons beplan om verskeie nuwe planne op 10 Oktober aan te kondig,” het Buys gesê. Mense wat die beraad wil bywoon, kan registreer by www.toekomsberaad.co.za.